1.2.

Tādu transportlīdzekļu degvielas tvertnēm, kas aprīkots ar vienu vai vairākām šādām tvertnēm, jāatbilst turpmāk izklāstītajām vispārīgajām prasībām. 1.2.1. Degvielas tvertnēm jābūt izgatavotām no materiāliem, kuru termiskās, mehāniskās un ķīmiskās īpašības ir atbildošas visiem paredzētajiem lietošanas apstākļiem. 1.2.2. Degvielas tvertnēm un tām blakusesošajām transportlīdzekļa daļām jābūt konstruētām tā, lai netiktu radīts elektrostatiskais lādiņš, kas varētu izraisīt dzirksteļošanu starp transportlīdzekļa tvertni un šasiju un rezultātā aizdedzināt gaisa un degvielas maisījumu. 1.2.3. Degvielas tvertnēm jābūt izgatavotām tā, lai tās būtu korozijizturīgas. 1.2.4. Degvielas tvertnēm jābūt aprīkotām ar atbilstošām ierīcēm (piem., diafragmām vai drošības vārstiem), kas automātiski izlaiž visu pārspiedienu vai spiedienu, kurš pārsniedz darba spiedienu. Šādām ierīcēm jābūt konstruētām tā, lai novērstu jebkādu gaisa un degvielas maisījuma aizdegšanās risku. 1.2.5. Degvielas tvertnēm jābūt konstruētām tā, lai degviela, kas var noplūst tvertņu uzpildes laikā, nevarētu nokļūt uz transportlīdzekļa izplūdes gāzu sistēmas, motora vai citām transmisijas daļām vai uz jebkādiem pasažieru vai bagāžas nodalījumiem vai to iekšpusē, bet tiktu novadīta uz zemi. 1.2.6. Degviela nedrīkst tecēt gar tvertnes vāciņu vai jebkurām ierīcēm, kas uzstādītas pārspiediena izlaišanai, pat ja tvertne tiek pilnībā apgāzta otrādi. Pilēšana ir pieļaujama līdz ne vairāk kā 30 g/min, un tā jāpārbauda, veicot 2.1.–2.1.4. punktā aprakstītos testus. Ja noplūdes intensitāte nav vienmērīga, nodrošina, ka tiek noteikta maksimālā noplūdes intensitāte vienas minūtes laika intervālā (t. i., nenosakot vidējo intensitāti ilgākā laika intervālā). 1.2.7. Tvertnes nedrīkst atrasties pasažieru nodalījuma vai cita ar to apvienota nodalījuma virsmā (piem., grīdā, sienā, jumtā vai starpsienā) vai veidot šādu virsmu, ja transportlīdzeklis ir aprīkots ar virsbūvi. 1.2.7.1. Šā pielikuma mērķiem uzskata, ka transportlīdzeklim ir pasažieru nodalījums vai cits ar to apvienots nodalījums, ja transportlīdzeklis ir aprīkots ar bezšķembu stiklojumu, sānu durvīm, aizmugures durvīm, sānu statņiem un/vai jumtu, veidojot slēgtu vai daļēji slēgtu nodalījumu. Tehniskais dienests skaidri pamato vērtēšanas kritērijus testa ziņojumā. 1.2.8. Degvielas tvertnes atvere nedrīkst atrasties pasažieru nodalījumā, bagāžas nodalījumā vai motora nodalījumā. 1.2.8.1. Papildus 1.2.7.1. punktā minētajam uzskata, ka transportlīdzeklim ir motora nodalījums vai bagāžas nodalījums, ja transportlīdzeklis ir aprīkots ar sānu paneļiem kopā ar motora pārsegu un bagāžnieka vāku, veidojot slēgtu vai daļēji slēgtu nodalījumu. Tehniskais dienests skaidri pamato vērtēšanas kritērijus testa ziņojumā. 1.2.9. Degvielas tvertnēm jāiztur hermētiskuma testi, ko veic ar iekšējo spiedienu, kurš vienāds ar divkāršu relatīvo darba spiedienu (projektētais spiediens), vai 30 kPa pārspiedienu, atkarībā no tā, kurš lielāks, kā aprakstīts 2.2. līdz 2.2.1. punktā. Šā testa nolūkos visas diafragmas drīkst nobloķēt. Degvielas tvertne testa laikā nedrīkst ieplīst vai izraisīt noplūdi, taču tā var tikt neatgriezeniski deformēta. 1.2.9.1. Degvielas tvertnes, kuras izgatavotas no materiāliem, kas nav metāls, uzskata par atbilstošām šai prasībai, ja tās ir izturējušas 3.4.–3.4.1. punktā aprakstīto testu. 1.2.10. Degvielas tvertnēm, kuras izgatavotas no materiāliem, kas nav metāls, papildus 2.1.–2.1.4. punktā aprakstītajiem testiem veic testus saskaņā ar 3.–3.7.5.1. punktu.